KOMISSION TIEDONANTO - KIINTEISTÖPOLITIIKKA - BRYSSEL

KOMISSION TIEDONANTO

KIINTEISTÖPOLITIIKKA - BRYSSEL

JOHDANTO

Komissio hyväksyi kesäkuussa 1996 rakennuspolitiikkaa koskevan asiakirjan (SEC(96) 1095 lopullinen), jolla pyritään määrittämään alan toimintakehys.

Asiakirjan pääkohdat ovat:

- työtilaa on lisättävää ja rakennusten kuntoa parannettava yksikköjen järkiperäisemmän sijoittelun ja henkilökunnan parempien työolosuhteiden vuoksi,

- lisähankintojen tekeminen lähinnä pitkin vuokrasopimuksin, joissa on osto-optio, koska välittömiin ostoihin ei ole riittävästi varoja,

- tiiviimpi vuoropuhelu Belgian viranomaisten kanssa, jotta komission rakennustarpeissa otettaisiin paremmin huomioon sekä kaupunkisuunnittelu että asukkaiden toivomukset.

Vuosina 1996 ja 1997 toteutettiin useita laajoja toimenpiteitä, joiden perimmäisenä tarkoituksena oli lisätä "omistusrakennusten" (ts. rakennusten, jotka komissio omistaa tai jotka se ostaa ajan mittaan) osuutta kymmenestä prosentista 33 prosenttiin. Kohteena olivat suuret rakennukset tai rakennusryhmät, kuten Charlemagne ja Breydelin laajennus, jotta rakennusten keskimääräinen koko vastaisi paremmin pääosastojen ja yksikköjen kokoa.

Komissio toimitti kesäkuussa 1997 neuvostolle ja Euroopan parlamentille tiedonannon Berlaymont-kiinteistön rahoitusta ja sopimuksen tekemistä koskevien neuvottelujen tilasta (SEC (97) 1234 lopullinen).

Komissio allekirjoitti kesäkuussa 1997 Belgian hallituksen kanssa Berlaymontin kunnostamista ja sinne muuttamista koskevan yhteisymmärryspöytäkirjan. Se täydensi vuonna 1991 allekirjoitettua yleissopimusta (josta kerrotaan enemmän jäljempänä) ja siinä määrätään, että komissio vastaa rakennuksen korjauskustannuksista (arviolta 325 miljoonaa EUR) sekä maksaa nykyisten rakenteiden ja perustusten arvon (50 miljoonaa EUR), kun taas Belgian hallitus puolestaan maksaa kaikki asbestin poistamisesta aiheutuvat kustannukset (noin 125 miljoonaa EUR), siirtää maa-alueen omistusoikeuden symbolisella yhden euron korvauksella ja tarjoaa komissiolle sijaisrakennukset.

VUOSILLE 1999/2000 SUUNNITELLUT TOIMET

Suunnitelmien mukaan vuonna 1999 toteutetaan useita kiinteistötoimia, jotka tulevat useimmissa tapauksissa voimaan vasta vuonna 2000. Näiden toimien tarkoituksena on harjoittaa edellä kuvattua politiikkaa, jotta saataisiin aikaan järkiperäisempi toimintakehys, jossa komission yksiköiden käynnissä oleva uudelleenjärjestely voidaan toteuttaa.

Toimet jakautuvat kahteen ryhmään. Ensimmäiseen ryhmään kuuluu useita komission käytössä olevia rakennuksia (Cortenbergh 150 ja 158, Nerviens 9, Archimède 25 ja Rond-Point 3), joiden vuokrasopimus umpeutuu piakkoin. Näistä rakennuksista luovutaan ja siirrytään uusiin ja/tai suurempiin rakennuksiin. Montoyer 34:n vieressä sijaitsevaan Millennium-rakennukseen (Belliard 232:n laajennus) ja rue Joseph II:lla sijaitsevaan suureen rakennukseen (Emerald Court) muutetaan vuoden 2000 toisella vuosipuoliskolla. Toimella ei ole vaikutusta toistuviin maksuihin. Kalustustöistä aiheutuu kuitenkin yksittäinen kustannuserä, joka rahoitetaan vuoden 1999 talousarviosta. Työtilaa saadaan lisää noin 3 000 neliömetriä. Toimen rahoitusta ja työtiloja koskeva tiivistelmä esitetään liitteessä I.

Toinen ryhmä on hiukan monimutkaisempi. Toimessa ei ole vain kyse sopimusneuvotteluista kiinteistön omistajan tai rakentajan kanssa, vaan myös Belgian hallitusta edustavan Régie des Bâtimentsin kanssa on neuvoteltava edellä mainitun vuoden 1991 yleissopimuksen muuttamisesta. Tämä johtuu siitä, että niissä rakennuksissa, joista komission piti muuttaa Eurosquareen, entiseen luostariin Van Maerlantiin ja Belliard 100:aan, vuokralaisena ja vuokran maksajana on tällä hetkellä Belgian hallitus edellä mainitun yleissopimuksen määräysten mukaisesti.

Tämän vuoksi on tarpeen sopia yleissopimukseen tehtävästä lisäyksestä, jonka nojalla komissio voi muuttaa nykyisistä heikkotasoisista rakennuksista edellä mainittuihin parempiin rakennuksiin. Tämä tarkoittaa myös sitä, että Belgian valtion kahdesta edellä mainitusta kolmesta rakennuksesta maksama summa käytetään osittain rakennusten ostamiseen, jolloin investoinnista tulee mielekkäämpi molemmille osapuolille.

Omistajalle on kuitenkin jälleen maksettava kolmen uuden rakennuksen kalustuskustannukset. Nämä kustannukset katetaan osittain vuoden 1999 talousarviosta saatavin varoin. Loput saadaan vuotuisista vuokratuloista.

Vaihdolla ei ole suurta vaikutusta toistuviin maksuihin, sillä ylimääräisiä kustannuksia tulee vain 630 000 EUR.

Kun on kulunut kuusi kuukautta Berlaymontin korjauksen väliaikaisesta hyväksymisestä, komissio ottaa hoitaakseen näitä kolmea rakennusta koskevat maksut. Tämän vaikutukset ilmenevät liitteessä 3 olevasta taulukosta.

Näistä kolmen osapuolen välisistä toimista esitetään tiivistelmä liitteessä 2.

Berlaymont-toimista aiheutuvien kustannusten nousu ylittää kesäkuussa 1997 tehdyssä komission tiedonannossa arvioidun 18 miljoonan euron suuruisen summan noin 4,25 miljoonalla EUR. Tämä johtuu siitä, että komissiolta vapautuu tilaa ainoastaan 90 000 (eikä 110 000) neliömetriä vuonna 2003, koska vuosiksi 2003-2004 suunniteltua Loi 86:n remonttia varten tarvitaan tilaa.

PÄÄTELMÄ

Edellä kuvattujen budjettivaikutusten vuoksi on syytä ilmoittaa asiasta budjettivallan käyttäjälle.

Budjettikustannusten kehitys vuosina 2000-2004 esitetään liitteessä 3. Se on 6. toukokuuta 1999 tehdyssä toimielinten välisessä sopimuksessa määrätyn hallinnollisia kustannuksia koskevan kehyksen (5 jakso) mukainen.

Näin ollen komissiota pyydetään:

- hyväksymään tässä tiedonannossa kuvatut kiinteistötoimet, ja

- suostumaan siihen, että tämä tiedonanto lähetetään tiedoksi budjettivallan käyttäjälle.

LIITE 1

JÄRKIPERÄISTÄMINEN - EUROOPAN KOMISSIO

>TAULUKON PAIKKA>

LIITE 2

JÄRKIPERÄISTÄMINEN - REGIE DES BATIMENTS

>TAULUKON PAIKKA>

LIITE 3

KIINTEISTÖPOLITIIKKA 2000-2004

Kiinteät maksut (2000)

>TAULUKON PAIKKA>